Fra sør til nord ligger mye til rette for en klassisk påske for skifolket, enten man vil gå fra hytte til hytte eller ta dagsturer i de mange oppkjørte langrennsløypene.

Driftssjef Jan Linstad i Skistar Trysil er en av dem som forventer tidenes påske. Foto: Jørn Nordli / NRK

Flere av skisentrene i landet har alle sine nedfarter åpne og forventer tidenes påske.

– Det går mot en rekordpåske hos oss. Etter det jeg vet er det fine forhold i stort sett alle anlegg og alpinbransjen forventer et rekordår, sier Stein Birger Johnsen, daglig leder i Rauland Skisenter.

Meteorologenes håndlagde varsel for fjellet

På fnugg.no finner du mye informasjon om over hundre alpinanlegg

– Ut fra bookingtallene her blir det tidenes påske. Påska ligger så bra til i kalenderen at folk ikke har fått ut båten ennå, de raker ikke i hagen og spiller ikke golf. Vi har 100 prosent belegg, sier Jan Linstad, driftssjef for Skistar Trysil.

– Om været holder seg stabilt så vil dette kunne bli tidenes påske, sier Halvor Jamtveit, daglig leder i Kongsberg Skisenter.

NRK gir deg oversikten over forholdene i mange av landets populære skisentre.

Meteorologene melder best påskevær på Sør- og Østlandet. Midt-Norge får en ruskete start før det klarner opp utover i påskeuka. I Hordaland begynner påska på beste vis.

Hovden Alpinsenter

Hovden Alpinsenter i Aust-Agder har alle nedfarter åpne. Foto: Hovden Alpinsenter

1. Klarer dere å holde åpent i påska?

– Ja, vi har et komplett anlegg og alle trekk, heiser og nedfarter er intakte.

2. Hvor mange av løypene kjøres opp?

– Vi har 35 av 35 nedfarter åpne.

3. Hvordan er skiforholdene?

– Flotte faste forhold i alle nedfarter. Slik det har vært gjennom hele vinteren.

4. Hva er snødybden i anlegget og løypenettet?

– Snødybden er 255 cm i løyper på toppen og 125 cm i bunnen. Noe mindre i terrenget.

5. Har dere noen nye satsinger i år?

– Vi har to helt nye Boarder-Cross løyper, en for nybegynnere fra barn til voksne og en for de mer erfarne på henholdsvis 2,5 km og 1 km lengde.

Sjekk ut webkamera her

Sirdal Skisenter

Sirdal skisenter i Vest-Agder melder om flotte forhold i Tjørhomfjellet og Ålsheia. Foto: Tjørhomfjellet

1. Klarer dere å holde åpent i påska?

– Ja, vi holder åpent hver dag fram til 17. april og i helgene fram til 1 mai.

2. Hvor mange av løypene kjøres opp?

– Vi har 22 av 22 nedfarter åpne i påska.

3. Hvordan er skiforholdene?

– De er veldig bra, på noen plasser kan det være litt tynt snødekke.

4. Hva er snødybden i anlegget og løypenettet?

– Det er ca. 70–150 cm, etter hvor i anlegget man befinner seg.

5. Har dere noen nye satsinger i år?

– Ja, i år har vi økt parken veldig mye og har nå en stor park i Ålsheia med mange forskjellige parkelementer og en liten park i Tjørhomfjellet for de mindre.

Sjekk ut webkamera her

Haukelifjell Skisenter

På Haukelifjell i Telemark meldes det om plenty med snø. Foto: Haukelifjell Skisenter

1. Klarer dere å holde åpent i påska?

– Vi har plenty med snø og mildværet som har vært siste dagene har ikke forringet forholdene overhodet. Vi kjører for fullt fram til 1. mai.

2. Hvor mange av løypene kjøres opp?

– Alle bakker, 14 av 14, kjøres i påska. Og alle skiløyper kjøres (65km) + Haukelirenn-traseen på 30km.

3. Hvordan er skiforholdene?

– Fin-fine forhold, men silkeføret forsvant med mildværet.

4. Hva er snødybden i anlegget og løypenettet?

– Per i dag ligger snødybden på ca. 150 cm i terrenget.

Sjekk ut webkamera her

Rauland Skisenter

På Rauland i Telemark skilter de med ypperlige forhold og snøgaranti. Foto: Rauland Skisenter

1. Klarer dere å holde åpent i påska?

– Selvsagt. Rauland er snøsikkert, så her har vi snøgaranti og ser fram til rekordpåske.

2. Hvor mange av løypene kjøres opp?

– Alt. Vi har 150 km langrennsløyper og 46 alpine nedfarter kombinert på Rauland Skisenter, Vierli og Raulandsfjell.

3. Hvordan er skiforholdene?

– Skiforholdene er veldig gode, det er helt ypperlige forhold.

4. Hva er snødybden i anlegget og løypenettet?

– En meter.

5. Har dere noen nye satsinger i år?

– Vi har bygget et nytt skitrekk; Hytteheisen. Vi har anlagt to nye nedfarter; Akebakken og Kirkebakken. Vi har bygget tre store kulverter hvor bakkene går over veier i hyttefeltene. Ellers blir det konserter og påskejam.

Sjekk ut webkamera her

Lifjell

Lifjell Skisenter i Telemark melder om gode forhold og venter kuldegrader om natta og plussgrader på dagen. Foto: Lifjell Skisenter

1. Klarer dere å holde åpent i påska?

– Vi har åpent hele påska.

2. Hvor mange av løypene kjøres opp?

– Alle løyper prepareres. Det vil si 5 av 5 i alpinanlegget. Og i tillegg prepareres langrennsløypene våre.

3. Hvordan er skiforholdene?

– Slik værmeldinga ser ut nå, så blir det fine skiforhold. Minusgrader om natta og 2–3 plussgrader midt på dagen.

4. Hva er snødybden i anlegget og løypenettet?

– Snødybden nå er 60–80 cm i bakkene og i terrenget.

5. Har dere noen nye satsinger i år?

– Full fart hele påska med påskerenn, pizzaaften, nonstop ski og afterski med live musikk.

Sjekk ut webkamera her

Gaustablikk Skisenter

Gaustablikk i Telemark har i år klargjort flere rails og hopp i Gaustaparken. Foto: Gaustablikk Høyfjellshotell og Skisenter

1. Klarer dere å holde åpent i påska?

– Gaustablikk Skisenter holder åpent hele påska.

2. Hvor mange av løypene kjøres opp?

– Vi holder 27 av 33 nedfarter åpne. Alle langrennsløyper er kjørt opp.

3. Hvordan er skiforholdene?

– Skiforholdene er ypperlige.

4. Hva er snødybden i anlegget og løypenettet?

– Snødybden er 85 cm i løypene og 7 5cm i terreng per i dag.

5. Har dere noen nye satsinger i år?

– Vi har laget flere rails og hopp i Gaustaparken. Ny satsing i år er også nyåpnet sportsbutikk og dagligvarebutikk. Vi har også bygget skikafé med italienskinspirert kjøkken.

Sjekk ut webkamera her

Myrkdalen

Myrkdalen i Hordaland har 22 av 22 nedfarter åpne og satser i år spesielt på barna. Foto: Therese Pisani / NRK

1. Klarer dere å holde åpent i påska?

– Ja, ingen problem. Vi har åpent hver dag til og med 1 mai.

2. Hvor mange av løypene kjøres opp?

– Her kjøres 22 av 22 løyper opp.

3. Hvordan er skiforholdene?

– Det er veldig bra forhold her.

4. Hva er snødybden i anlegget og løypenettet?

– Vi har ca. 160 cm snødybde nede i anlegget og ca. 340 cm oppe.

5. Har dere noen nye satsinger i år?

– Vi har åpnet et nytt barnetrekk denne sesongen og satser spesielt på barna i år. Vi har også økt satsinga i parken og har åpnet ei ny skicrossløype denne sesongen.

Sjekk ut webkamera her

Voss

En av nyhetene hos Voss Resort i Hordaland er en løype der du kan ta tiden på seg selv. Foto: Voss Resort Fjellheisar

1. Klarer dere å holde åpent i påska?

– Vi har oppe hver dag og har program med skirenn og aktiviteter for store og små hele uka.

2. Hvor mange av løypene kjøres opp?

– Vi kjører opp 21 av 21 løyper.

3. Hvordan er skiforholdene?

– Det er gode forhold i hele anlegget.

4. Hva er snødybden i anlegget og løypenettet?

– Vi har ca. 2 meter oppe i anlegget og i løypenettet.

5. Har dere noen nye satsinger i år?

– Vi har utvidet den ene barnebakken, Vetlebakken, med ei ny sløyfe gjennom skogen. Vi har også satt opp en svært populær selftimer-løype oppe i fjellet. Vi har flere avganger per dag med skibussen og tilbyr shuttle tilbake til anlegget for dem som vil stå ned baksiden av fjellet om ettermiddagen.

Webkamera finner du her

Røldal Skisenter

Røldal Skisenter i Hordaland melder om påskeføre.

1. Klarer dere å holde åpent i påska?

– Ja, det klarer vi.

2. Hvor mange av løypene kjøres opp?

– Alle 13 nedfartene er oppe.

3. Hvordan er skiforholdene?

– Det er hva jeg vil kalle påskeføre. Grovkornet snø som fryser på natta og smelter i sola på dagen. Når det ikke er sol er det hardt i løypene.

4. Hva er snødybden i anlegget og løypenettet?

– Snødybden er 180 cm nede i anlegget og 340 cm oppe i anlegget.

Sjekk ut webkamera her

Tryvann Skisenter

15 av 18 nedfarter er åpne på Tryvann skisenter i påsken. Foto: Kyle Meyr

1. Klarer dere å holde åpent i påska?

– Ja, selvfølgelig. Vi stenger 10. april.

2. Hvor mange av løypene kjøres opp?

– Vi kjører opp 15 av 18 nedfarter.

3. Hvordan er skiforholdene?

– Skiforholdene er meget bra. Både superpipen, lille pipen og parkene er åpne.

4. Hva er snødybden i anlegget og løypenettet?

– Snødybden i nedfartene er ca. 50 cm

5. Har dere noen nye satsinger i år?

– Vi har satset på afterski på fredager. Vi har ny kafe, Tårnstua, og satser stort på terrengpark, (blå, rød og sort). Vi har påskerenn og aktiviteter for barn, skileik, aking, musikk, påskehopprenn mm.

Sjekk ut webkamera her

Nannestad Skisenter

Nannestad Skisenter i Akershus melder om masse snø. Foto: Nannestad Skisenter

1. Klarer dere å holde åpent i påska?

– Ja, vi holder åpent fra kl. 11.00 til 18.00 fra 19. mars til og med 2. påskedag.

2. Hvor mange av løypene kjøres opp?

– Alt er åpent, det vil si både terrengparken og hovedbakken.

3. Hvordan er skiforholdene?

– Skiforholdene er kjempebra. Masse med snø.

4. Hva er snødybden i anlegget og løypenettet?

– Snødybden er 50 cm.

Webkamera finner du her

Kongsberg

Kongsberg Skisenter i Buskerud er ett av skisentrene som regner med at denne påska blir tidenes påske. Foto: Kongsberg Skisenter

1. Klarer dere å holde åpent i påska?

– Ja, det gjør vi. Vi har passet på å lage nok snø så vi har til over påske.

2. Hvor mange av løypene kjøres opp?

– Vi prepper alle våre 8 løyper hver natt hele påska så alle skal få en optimal skiopplevelse.

3. Hvordan er skiforholdene?

– Vi har for tida gode forhold. Om været holder seg stabilt vil dette kunne bli tidenes påske i Kongsberg Skisenter!

4. Hva er snødybden i anlegget og løypenettet?

– Snødybden i anlegget er jevnt over ca. 1 meter. Langrennsløypene i området har ca. 40 cm og blir jevnlig kjørt opp av Kongsberg kommunes flotte mannskap.

5. Har dere noen nye satsinger i år?

– Vi har satset stort mot barn og unge i alderen 7–12 år og delt ut over tusen dagskort til barneskoleelever i distriktet for å få dem mer ut i friluft.

Sjekk ut webkamera her

Geilo

Geilo i Buskerud reklamerer med 39 alpine nedfarter og åpne serveringshytter i hele langrennsnettet i påska. Foto: Gunnar Grimstveit / NRK

1. Klarer dere å holde åpent i påska?

– Ja, så klart. Det er midt på vinteren her oppe på fjellet.

2. Hvor mange av løypene kjøres opp?

– Alt er åpent. 39 av 39 alpine nedfarter.

3. Hvordan er skiforholdene?

– Perfekte forhold. Det er noe avblåst på de høyeste nutene, men da kan man sette seg ned og nyte kaffen der.

4. Hva er snødybden i anlegget og løypenettet?

– Det er ca. 1–2 meter over alt.

5. Har dere noen nye satsinger i år?

– Parkene våre i det alpine anlegget er nye hvert år og vi har serveringshytter åpne i hele langrennsnettet vårt.

Sjekk webkamera her

Hemsedal Skisenter

I Hemsedal i Buskerud er skiforholdene både i bakker og parker meget bra. Foto: Alvik, Halvard / NTB scanpix

1. Klarer dere å holde åpent i påska?

– Hemsedal Skisenter har mye snø og flotte forhold og vi holder åpent hver dag gjennom hele påska, helt til siste skidag søndag 1. mai.

2. Hvor mange av løypene kjøres opp?

– Vi har åpent 49 av 49 bakker hele påska.

3. Hvordan er skiforholdene?

– Skiforholdene i både bakker og parker er meget bra.

4. Hva er snødybden i anlegget og løypenettet?

– Snødybden i bakken er ca. 140 cm, og i terrenget på 1100 moh. (midt i skianlegget) ligger snødybden på ca. 120 cm

5. Har dere noen nye satsinger i år?

– I år arrangerer vi to riktig store påskeskirenn; Ralley to The Valley på påskeaften, som er en utforkonkurranse i chinese downhill-stil og Hemsedal Parallell Cup, som passer for hele familien, på skjærtorsdag.

Sjekk webkamera her

Skistar Trysil

Skistar Trysil i Hedmark melder om 67 åpne nedfarter og 100 km med nyoppkjørte langrennsløyper. Foto: Lier, Gunnar / SCANPIX

1. Klarer dere å holde åpent i påska?

– Ja, det er ikke noe problem, alle bakker er åpne.

2. Hvor mange av løypene kjøres opp?

– Vi har 67 av 67 nedfarter oppe. Vi har også 100 km med langrennsløyper som kjøres opp daglig.

3. Hvordan er skiforholdene?

– De er veldig bra. Det er sol og fint vær, så det blir litt løst om ettermiddagen, men flotte forhold tidlig på dagen.

4. Hva er snødybden i anlegget og løypenettet?

– På toppen er snødybden 90 cm og nede i dalen er det 40 cm

5. Har dere noen nye satsinger i år?

– Nei, ikke i år.

Sjekk ut webkamera her

Sjusjøen Skisenter

Påskas høydepunkt på Sjusjøen i Hedmark er den årlige vannskikonkurransen da det er om å gjøre å komme seg over den hjemmelagde vanndammen. Foto: Sjusjøen Skisenter

1. Klarer dere å holde åpent i påska?

– Ja, her på Sjusjøen er det flotte forhold.

2. Hvor mange av løypene kjøres opp?

– 7 av 7 nedfarter er åpne og vi har mer enn nok snø til påske og de siste ukene av sesongen. Skisenteret holder åpent til og med 10. april.

3. Hvordan er skiforholdene?

– For øyeblikket er det varmegrader, strålende sol og herlig slushføre i bakken. Noe kaldere temperaturer fra helga vil gi supert skiføre i bakken.

4. Hva er snødybden i anlegget og løypenettet?

–

5. Har dere noen nye satsinger i år?

– Vi har ingen nye satsinger i år, men det blir som vanlig aktiviteter for store og små; slopestylekonkurranse, barnehopprenn og big jump-konkurranse. Påskas høydepunkt er den årlige vannskikonkurransen søndag 27. mars.

Sjekk webkamera her

Beitostølen

Vinterens nyhet i alpinbakken på Beitostølen i Oppland er slalåmløype med selvtimer og speed skiing-arena som måler farten din. Foto: Beitostølen Resort

1. Klarer dere å holde åpent i påska?

– Ja, skiheisene går fram til 30. april og da fortsetter vår-skisesongen på Valdresflya 1389 moh. med oppkjørte langrennsløyper hver helg fram til 22. mai.

2. Hvor mange av løypene kjøres opp?

– Det er 9 av 9 åpne skiheiser med totalt 18 nedfarter. Det er daglig kjørt opp 150 km langrennsløyper.

3. Hvordan er skiforholdene?

– Skiforholdene i slalåmbakkene og langrennsløypen er svært gode.

4. Hva er snødybden i anlegget og løypenettet?

– Det er 105 cm snø i alpinanlegget og i løypenettet.

5. Har dere noen nye satsinger i år?

– Vinterens nyhet i alpinbakken er slalåmløype med selvtimer og speed skiing-arena som måler hvor fort en kan kjøre på ski.

Sjekk ut webkamera her

Hafjell og Kvitfjell

Hafjell og Kvitfjell i Oppland reklamerer med at de først og fremst prøver å legge en god ramme for familier som vil feier påske i fjellet. Foto: Lars Bilit Hagen / NRK

1. Klarer dere å holde åpent i påska?

– Vi kommer definitivt til å klare å holde åpent. Vi har rikelig både med kanonsnø og vanlig snø, som kommer til å holde til godt etter påske.

2. Hvor mange av løypene kjøres opp?

– Etter all sannsynlighet kommer samtlige løyper til å være åpne. Hvis noe stenger blir det mindre tilførselsløyper som går gjennom hyttefelt og ikke har kanonsnø-anlegg.

3. Hvordan er skiforholdene?

– Skiforholdene er helt optimale. Vi har nå en perfekt blanding av kanonsnø og natursnø, som gjør bakkekjøringen morsom og svært behagelig.

4. Hva er snødybden i anlegget og løypenettet?

– Vi har ca. 80 cm både i Hafjell og Kvitfjell

5. Har dere noen nye satsinger i år?

– Det er nå i påska at Hafjell-gjestene vil merke vår store investering i nytt snøanlegg i høst. Snøanlegg er en kjedelig investering sammenliknet med nye bakker, heiser og servicetilbud for man merker den jo ikke før den ikke er der, men det har gjort oss svært snøsikre, og mot slutten av sesongen merker man den jo bedre dersom det blir mildvær.

– I Kvitfjell har vi et nytt og flott barneområde.

Sjekk ut webkamera på Hafjell her

Sjekk ut webkamera på Kvitfjell her

Sunnmørsalpene Skiarena Fjellseter

Sunnmørsalpene Skiarena Fjellseter i Møre og Romsdal har i år utvidet terrengparken, pusset opp alle rails og bygget flere hopp. Foto: Ivar Eidheim / NRK

1. Klarer dere å holde åpent i påska?

– Ja, det greier vi.

2. Hvor mange av løypene kjøres opp?

– Vi har 9 av 10 nedfarter åpne. Vi har 30–40 km med langrennsspor og lysløype.

3. Hvordan er skiforholdene?

– De er fortsatt veldig bra med snø i alle traseene.

4. Hva er snødybden i anlegget og løypenettet?

– Snødybden er rundt 70–80 cm

5. Har dere noen nye satsinger i år?

– Vi utvider terrengparken og har produsert mer snø i parkområdet. Vi har pusset opp alle rails og bygget flere hopp.

Webkamera finner du her

Oppdal Skisenter

Oppdal Skisenter i Sør-Trøndelag melder om flotte forhold i alle sine tre anlegg. Foto: Arnulf Erdal / Oppdal skisenter

1. Klarer dere å holde åpent i påska?

– Ja, vi holder åpent hele skisenteret.

2. Hvor mange av løypene kjøres opp?

– I dag har vi 35 km preparerte nedfarter av totalt 56 km. Vi har 24 av 35 traseer oppe.

3. Hvordan er skiforholdene?

– Vi har flotte forhold i alle tre anleggene, Vangslia, Stølen og Hovden.

4. Hva er snødybden i anlegget og løypenettet?

– Den er fra 20cm til 50 cm i de preparerte nedfartene.

5. Har dere noen nye satsinger i år?

– Nei, vi har det samme opplegget som før.

Sjekk ut webkamera her

Nerskogen Skisenter

Nerskogen Skisenter i Sør-Trøndelag reklamerer med en av Norges lengste skiheiser og daglig oppkjørte langrennsløyper. Foto: Anne Kristiansen Rønning

1. Klarer dere å holde åpent i påska?

– Ja, det er veldig bra forhold og vi skal holde åpent hele påska med god margin, selv om et par av nedfartene er litt smale noen steder.

2. Hvor mange av løypene kjøres opp?

– Vi har 4 av 4 nedfarter åpne, i tillegg har vi en 1 kilometer lang kjelkenedfart som er forbeholdt spesialbygd kjelker oppe. Vi har også to langrennsløyper, en på 4 km og en som går i sløyfe med 17 km spor. De kjøres opp hver dag.

3. Hvordan er skiforholdene?

– Veldig bra. Vi har fine traseer og en av Norges lengste skiheiser med 1470 meter opptrekk.

4. Hva er snødybden i anlegget og løypenettet?

– Snødybden varierer veldig, fra 30 til 150 cm

5. Har dere noen nye satsinger i år?

– Nei, vi oppgraderte nylig langrennsløypene, men ikke i år.

Narvikfjellet

Narvikfjellet i Nordland forventer snø og kanonforhold i påska. Foto: Narvikfjellet AS

1. Klarer dere å holde åpent i påska?

– Ja.

2. Hvor mange av løypene kjøres opp?

– Vi har 16 av 16 løyper åpne, hvorav 9 er preparerte, resten off-pist.

3. Hvordan er skiforholdene?

– Stabilt gode. Vi venter snø til uka, som vil gi kanonforhold for påska.

4. Hva er snødybden i anlegget og løypenettet?

– Snødybden er ca. 40 cm i preparerte løyper, ca. 80 cm i terrenget.

5. Har dere noen nye satsinger i år?

– Nei.

Sjekk ut webkamera på Narvikfjellet her

Tromsø Alpinpark

Tromsø Alpinpark i Troms har montert lavvo med plass til 50 personer og nytt gratis skibånd for barn og uerfarne. Foto: Tromsø Alpinpark

1. Klarer dere å holde åpent i påska?

– Ja.

2. Hvor mange av løypene kjøres opp?

– Vi holder alle 4 løpene åpne.

3. Hvordan er skiforholdene?

– Forholdene er fine. Har vært litt bløtt, men nå kaldere og venter mer snø.

4. Hva er snødybden i anlegget og løypenettet?

– Dette varierer mellom 50 og 150 cm

5. Har dere noen nye satsinger i år?

– Vi har montert et nytt skibånd i anlegget som er gratis for alle. Dette gir 60 meter skiglede for de aller minste og mest uerfarne. I tillegg har vi montert en lavvo med kapasitet til 50 personer.